Mhux soltu nikkumenta daqshekk kmieni wara avveniment, iżda nemmen li dan huwa verament il-każ li l-ftira tajba sħuna. Dak li ġara dalgħodu kien l-ewwel frott ta' moviment 'ġdid'. Qed ngħid 'ġdid' għax l-attiviżmu ilu preżenti f'pajjiżna, iżda kien dan l-aħħar biss li kiber mhux biss bħala numru iżda sar parti mir-realtà Maltija. Sa ħames snin ilu ftit kienu dawk li ma kinux jirraġunaw blu jew aħmar – u dawk li ma kinux jaħsbu hekk kienu l-emarġinati, l-istrambi jew saħansitra l-boloh. Iżda dalgħodu kien hemm żiffa ġdida – ftit arja friska tant essenzjali għall-istgħaġnar soċjali li qegħdin fih. Dik tal-lum ma kienx biss dimostrazzjoni ta' 'dawk il-ftit għażżenin tal-Graffiti' jew 'il-ftit mdejqin tal-_________ (agħżel int liem NGO trid). Din kienet azzjoni konkreta u viżibbli (bil-kuntrarju għall-ħafna appelli kontra proġetti, u xogħol minn wara l-kwinti li għalkemm siewi mhux dejjem viżibbli). Le, illum kien hemm fit-triq nies li ma kontx ngħid li lesti jipprotestaw: żgħażagħ li urew li għandhom kuxjena lil hinn mill-midja soċjali, artisti li fl-aħħar stenbħu li hemm dinj'oħra hemm barra, xjuħ li ma qatgħux qalbhom u jridu jħallulna wirt aqwa minn siment u konkrit...u l-isbaħ ħaġa: ma kienx hemm politiċi jippuppaw sidirhom għar-ritratti. Ejja npoġġu saqajna mal-art u nagħrfu li l-istrutturi politiċi eżistenti huma antikwati u velenużi. Għadda ż-żmien li nemmnu li r-riżorsi nfiniti, li d-dinja ħa tibqa' għaddejja, li l-flus ħa jsolvulna kollox. Ħarsu 'l bogħod minn xtutna: l-Arktiku qed idub, l-Amazzonja u l-Awstralja qed jinħarqu, u l-maltemp qed ikaxkar gżejjer sħaħ fil-Karibew. Jekk insejtu, ngħixu fuq farka ta' gżira. Taħsbux li llum nżilna fil-pjazza għas-siġar. Illum inżilna fil-pjazza għall-futur tagħna u t'uliedna. Ma nżilniex għax dak li qed isir huwa illegali, iżda għax huwa immorali. Dan tal-lum huwa moviment problematiku, mhux biss għall-Gvern, iżda wisq iktar għal dik li xi darba kienet l-Oppożizzjoni. Għax dawk in-nies li suppost ħarsuna, biegħuna għall-tletin biċċa tal-fidda...u nafu eżatt dik l-istorja kif spiċċat.
Kulħadd il-Belt! (Everyone in Valletta!)